ไทยพาณิชย์เสิร์ฟเงินกู้เจาะเอสเอ็มอี5กลุ่ม
ไทยพาณิชย์พุ่งเป้าเจาะเอสเอ็มอีเด่น 5 กลุ่ม จัดรูปแบบการเงินให้ ดันสินเชื่อโต 4-6% ตามเป้า
27 เม.ย. 2559

ไทยพาณิชย์พุ่งเป้าเจาะเอสเอ็มอีเด่น 5 กลุ่ม จัดรูปแบบการเงินให้ ดันสินเชื่อโต 4-6% ตามเป้า
นายวิพล วรเสาหฤท รองผู้จัดการใหญ่ ผู้บริหารสูงสุดลูกค้าธุรกิจขนาดกลางและขนาดย่อม ธนาคารไทยพาณิชย์ เปิดเผยว่า กลยุทธ์รุกลูกค้าเอสเอ็มอีปีนี้เน้นการจัดรูปแบบการเงินให้ตรงกับลักษณะเฉพาะของแต่ละอุตสาหกรรม (อินดัสตรี โซลูชั่น) ที่ตอบโจทย์เอสเอ็มอีได้มากกว่าการปล่อยสินเชื่อทั่วไป
ทั้งนี้ ได้นำร่องใน 5 กลุ่ม ได้แก่ ธุรกิจอาหารและเครื่องดื่ม ธุรกิจรับเหมาก่อสร้างภาครัฐ ธุรกิจเคมีภัณฑ์ ธุรกิจขนส่งและโลจิสติกส์ และธุรกิจค้าปลีกค้าส่ง โดย 5 อุตสาหกรรมดังกล่าวถือเป็นธุรกิจดาวรุ่งที่ยังเติบโตได้ โดยระยะต่อไปจะขยายไปยังธุรกิจท่องเที่ยว โรงแรม สุขภาพ
“แต่ละธุรกิจมีความต้องการต่างกัน รับเหมาภาครัฐชอบวงเงินแบบหนังสือค้ำประกัน อาหาร-เครื่องดื่มต้องการเงินตามฤดูกาล โลจิสติกส์ขอวงเงินเช่าซื้อเป็นหลัก ค้าปลีกเน้นสินเชื่อหมุนเวียนเพื่อสต๊อกสินค้า” นายวิพล กล่าว
สำหรับปีนี้ตั้งเป้าสินเชื่อเอสเอ็มอีปล่อยใหม่ 8 หมื่น-1 แสนล้านบาท ยอดคงค้างเติบโต 4-6% อยู่ที่ 3.6 แสนล้านบาท โดยไตรมาสแรกปล่อยสินเชื่อแล้ว 2.4 หมื่นล้านบาท ในจำนวนนี้เป็นซอฟต์โลน 7,000 ล้านบาท